El director general de Cooperació al Desenvolupament és a El Salvador per participar a la cita, on es reuneixen joves líders del triangle nord de l'Amèrica Central.
També hi participa la coordinadora territorial de Joventut a Girona, Agnès Fàbregas.
El director general de Cooperació al Desenvolupament, Manel Vila, és aquesta setmana a El Salvador per participar a la Trobada SICA Jove, una cita que compta amb el suport de la Generalitat de Catalunya, de la Secretaria General del Sistema de la Integració de Centreamèrica (SICA) i de l'Institut Nacional de Joventut d'El Salvador (INJUVE).
Es tracta d'un espai que vol possibilitar l'intercanvi d'experiències en prevenció de violències entre col·lectius de joves d'El Salvador, Hondures i Guatemala, així com també de Belize, Nicaragua, Costa Rica, Panamà i la República Dominicana.
La trobada, que se celebra entre el 2 i el 3 de desembre a San Salvador, s'emmarca en l'acord de cooperació govern-govern entre la Generalitat de Catalunya i el govern d'El Salvador, mitjançant la col·laboració de l'Agència Catalana de Cooperació al Desenvolupament (ACCD) i el Viceministeri de Cooperació al Desenvolupament d'El Salvador.
El triangle nord de l'Amèrica Central - El Salvador, Guatemala i Hondures- concentra els valors més alts de criminalitat i violència de la regió, i és en aquest context que la trobada treballa per la prevenció de les violències, amb la violència urbana com un dels tipus més destacats.
Aquesta violència se sustenta sobre la discriminació social, política i econòmica dels grups més vulnerables, entre els quals es troba la població juvenil.
Per aquesta raó, l'objectiu de SICA Jove és implicar els joves en la presa de decisions de les polítiques públiques per contribuir al desenvolupament dels seus països, així com superar l'aproximació repressiva amb la qual els estats havien adreçat fins ara la violència urbana.
Trencar els estereotips del jovent
En el seu discurs a la inauguració de la trobada, el director general Manel Vila ha expressat la seva satisfacció per la celebració d'unes jornades amb organitzacions juvenils d'un total de vuit països de Centreamèrica i el Carib amb l'objectiu de treballar per la prevenció de la violència " des de les possibilitats que brinden les arts i la cultura, i no des de la repressió ".
Vila ha subratllat també la importància de " trencar els estereotips " que carreguen els joves en aquesta regió i n'ha destacat " l'enorme potencial creatiu ", a més de valorar " la cura per la vessant de la igualtat de gènere " que han tingut en els projectes que s'han presentat a la trobada. "
Jornades com la d'avui són per agrair-vos la feina, tan injustificadament anònima ", ha dit dirigint-se al públic de més de 200 de joves centreamericans.
A la Trobada SICA Jove, a la qual seguirà el Fòrum Regional SICA entre el 4 i el 5 de desembre, hi participen joves de la societat civil organitzada, representants de la joventut rural i representants de les institucions públiques en matèria de joventut, que podran intercanviar iniciatives sobre el foment de la cultura de pau a través del diàleg i el foment de la innovació i la creativitat, a més de la promoció de la memòria històrica com a mecanisme innovador de prevenció de les violències actuals.
S'utilitzaran també eines que s'han demostrat eficaces en la construcció de la pau i la prevenció de la violència urbana entre els joves, com són la participació, l'organització juvenil, l'art i l'esport.
Aquesta cita internacional a San Salvador es va començar a dissenyar a principis d'abril del 2019, quan una missió de l'Agència Catalana de Cooperació al Desenvolupament i l'Agència Catalana de Joventut va viatjar a El Salvador per avançar en la identificació de possibles aliances futures amb l'INJUVE.
En aquesta línia, el director general de Cooperació al Desenvolupament ha defensat " la professionalitat dels tècnics tant de Catalunya com d'El Salvador ", que han possibilitat que la cooperació entre els dos països tingui " continuïtat ", un element que, per a Vila, és fonamental en la cooperació internacional.
En aquest sentit, en un món global, " la cooperació internacional es basa principalment en la transferència de coneixements ", ha explicat el director general.
La iniciativa SICA Jove s'emmarca en la continuïtat del projecte "Contribuint a la convivència, a través d'iniciatives que promouen la ciutadania juvenil, des d'un enfocament de drets, gènere i d'aliança intergeneracional, en municipis prioritzats del Pla de Seguretat", de l'ACCD i el Viceministeri de Cooperació al Desenvolupament del govern d'El Salvador.
Més enllà de l'objectiu d'aquesta trobada de joves a El Salvador, la prevenció de les violències és una línia de treball no només de la cooperació catalana, sinó del Govern de Catalunya en conjunt.
En aquest sentit, la Generalitat va signar el passat mes de setembre un acord de voluntats per a la prevenció de les violències i la promoció del dret a la veritat, la justícia, la reparació i les garanties de no repetició als països socis de la cooperació catalana, un eix que creua de ple la temàtica de la trobada que s'està desenvolupant a El Salvador.
A més, tant El Salvador com Guatemala són dos territoris històricament prioritaris per a Catalunya, ja que hi ha desenvolupat un suport sostingut en la promoció del drets de les víctimes.